Restauranteienaar vaar uit teen RamaphosaArgieffoto ter illustrasie. (Foto: Unsplash/Alex Holyoake) ŉ Restauranteienaar het pres. Cyril Ramaphosa gekritiseer oor sy hantering van die Covid-19-krisis insover dit die gasvryheidsbedryf betref en hom daarvan beskuldig dat hy ŉ “hele ekonomiese sektor in ŉ rekordtyd vernietig het”. “Ek betaal nie belasting om na Sondagaand-toesprake te luister wat vingers wys en aanhou om ons lewensbestaan as Suid-Afrikaners te erodeer nie,” het Brett Michielin, entrepreneur en medestigter van die Portugese-restaurantketting, Mozambik, gesê. “Ek betaal belasting om ŉ regering te finansier wat die mense moet dien en om die welstand van almal, veral die behoeftiges, te verseker.” Michielin meen dat sommige burgers meer gelyk is as ander as dit kom by die regering se tydelike noodverligtingsfonds. “Mnr. President, moet duisende werknemers wat finansiële hulp nodig het daaronder ly omdat ŉ eienaar van ŉ onderneming nie voldoen aan die kriteria wat gebruik word vir die toekenning van verligting nie? Alle werke maak saak, alle gesinne maak saak, en ek het gedink Suid-Afrika maak saak. “Die belastingbasis gaan binnekort opdroog soos ondernemings ondergaan, wat beteken dat die hele waardeketting gaan ineenstort en miljoene gaan honger ly,” sê Michielin. ŉ Protesoptog, wat deur die Restaurantvereniging van Suid-Afrika gereël is, sal vandeesweek landwyd plaasvind. Restauranteienaars en -personeel sal Woensdag die strate invaar as deel van die ‘1 Million Empty Seats on the Streets”-veldtog. Michielin het Ramaphosa genooi om by enige van sy restaurante middagete te geniet sodat hy kan sien wat die afsonderingsregulasies aan die bedryf, entrepreneurs en werksgeleenthede gedoen het. “Moenie vanuit jou ivoortoring kyk nie, Mnr. President. Kom kyk vir jouself!” Die drankverbod (Foto: Unsplash) Talle restaurante het reeds hul deure gesluit en die hernude verbod op die verkoop van alkohol het die vinnige agteruitgang van die bedryf vererger. Voordat dié verbod weer ingestel is kon mense alkohol by restaurante as ŉ wegneem-item koop. Michielin sê dat dít, tesame met die hernude verbod op die verkoop van alkohol en die aandklokreël, belaglik is. “Ons is almal bewus van die uitdagings wat die koronavirus meegebring het en die welstand van ons personeel, klante en mede-Suid-Afrikaners is altyd ŉ prioriteit. Die hele bedryf het tot die uiterste gegaan om dit te verseker.” Intussen het die Suid-Afrikaanse Wyn-van-die-maand-klub gesê dat die alkoholverbod ŉ moeilike tyd vir wynprodusente inhou. “In die korttermyn gaan daar werksverliese wees. In die langtermyn, indien die verbod verleng word, sal daar ŉ groot inkrimping wees in die aantal wynprodusente,” sê Cliff Collard, uitvoerende hoof van die klub. “Dit plaas baie druk op plase wat hul druiwe aan onafhanklike produsente verkoop, wat weer daartoe kan lei dat hierdie boere minder in hul wingerde belê. Dit sal dan die kwaliteit van die toekomstige produksie beïnvloed.” Drankuitvoere, wat onder die verbod toegelaat word, is die “laaste hoop” vir die voortbestaan van wynplase sê Collard. “Ek verneem dat daar egter baie Covid-19-verwante probleme by die Kaapstad-hawe was, wat ŉ groot agterstand tot gevolg het.” “Ek is nie seker hoeveel bedrywe dit sal kan oorleef as daar ŉ verbod van 60 dae op die verhandeling van hul produkte is nie,” sê Collard.